L’Hospital de Mataró doblement premiat als premis TOP 20
Se li reconeixen millor gestió hospitalària i l’àrea d’atenció al sistema nerviós
Dijous, 27 Octubre 2011 15:41
Doble reconeixement per a l’Hospital de Mataró. A més de ser guardonat, una vegada més, amb la distinció Top 20 com un dels millors hospitals en la categoria de Grans Hospitals Generals a l’àmbit de l’Estat, l’Hospital de Mataró també ha rebut un reconeixement per la seva àrea d’atenció del sistema nerviós. Concretament, ha estat premiada per la gestió dels accidents vasculars cerebrals perquè presenta menors índexs de mortalitat, té menys reingressos i és més eficient en els temps de tractament dels pacients. La doctora Pilar Fossas, Cap del Servei de Neurologia de l’Hospital de Mataró, explica que l’obtenció del guardó “és el reconeixement a una manera de treballar; en xarxa, per processos i de manera conjunta entre tots els actors implicats en el procés d’atenció al malalt”. Fossas també destaca com a “bàsica” la coordinació amb l’Hospital Germans Tries i Pujol de Badalona, com a centre de referència, a través del Codi ICTUS.El reconeixement Top 20, que enguany s’ha donat després de l’avaluació de 126 centres públics i 37 de privats, premia la gestió global de l’hospital. Per al Consorci Sanitari del Maresme, aquest és el novè cop, de 12 edicions, que és premiat, essent una de les institucions sanitàries de l’Estat que més cops ha rebut aquesta distinció.